
Wael El-Manzalawy je egyptský autor píšuci po anglicky. Narodil sa v roku 1973. Absolvoval štúdium na Katedre anglického jazyka na Filozofickej fakulte. Získal postgraduálny diplom z Pedagogickej fakulty a je absolventom Inštitútu na prípravu islamských vedcov. Píše články a poviedky v arabčine a v angličtine. Jeho články a poviedky boli publikované v mnohých novinách a časopisoch a rovnako aj na internete.
Predslov

Veľmi som sa zaujímal o politiku a spravodajstvo. Výsledkom bolo, že som mal pocit, že nás všetci ľudia zo západu nenávidia. Aj keď viem, že je zovšeobecňovanie základnou, veľmi častou chybou, stal som sa obeťou tejto chyby: nekriticky som počúval správy a zovšeobecňoval som svoje pocity: všetci ľudia zo západu nás nenávidia a chcú zničiť naše krajiny.
V roku 2003 som sa stal užívateľom internetu, prostredníctvom ktorého som sa dostal do styku s mnohými ľuďmi zo západu. A moje pocity sa postupne menili. Pozývam vás, aby ste si prečítali túto knihu a vydali sa so mnou opäť na moju cestu západným svetom.
Moje putovanie západným svetom

V roku 2002 som napísal po anglicky dva články o islame. Poslal som ich na niektoré webové stránky. Na moje prekvapenie, tieto moje články týkajúce sa islamu publikovali stovky nemoslimských webových stránok. Očakával som, že západní vydavatelia budú proti mojim prácam s témou islamu. Prial som si len to, aby boli neutrálni. Západ však, nečakane, povzbudil moje práce o islame. A tak začali klíčiť semená opätovného premýšľania mojich vzťahov so západom.
Internetové fóra mi pomohli porozumieť mnohým ľuďom zo západu. Koniec koncov, sú – ako ja – ľudské bytosti. Všetci ľudia majú dobré vlastnosti, aj určité nedostatky. Taká je naša povaha. Táto skutočnosť je v islame jasne vyjadrená. Prorok – nech ho Alah požehná a dá mu mier – hovorí: „Všetci Adamovi synovia sú hriešni. Najlepší z hriešnych sú tí, ktorí činia pokánie.“ Diskusie boli pre mňa užitočné. Pomohli mi napísať viac článkov a neskôr aj kníh.
Moja prvá kniha „Otázky a odpovede o islame“ bola zaradená do fondu Knižnice Kongresu, napriek tomu, že názory vyjadrené v knihe nie sú totožné s názormi americkej vlády.
Moje knihy o islame čítali tisíce nemoslimských čitateľov z Ameriky a Európy. Moja predstava, že nás všetky západné národy neznášajú, sa začala meniť. Počas  celej histórie slepá nenávisť zabraňovala ľuďom čítať knihy svojich nepriateľov. Ľudia zaslepení nenávisťou čítajú o svojich nepriateľoch, ale nečítajú spisy svojich nepriateľov.
Pokiaľ ide o počet čitateľov, moja najúspešnejšia e-kniha je „150 citátov o úspechu a živote“. Príbeh tejto knihy je zaujímavý. Chcel som byť aktívny na Twitteri. Začal som si preto vyberať  citáty, ktoré som posielal na Twitter. Neskôr som začal písať vlastné citáty. Potom som sa rozhodol vybrať spomedzi nich skupinu tých najinšpiratívnejších citátov. Výsledkom bola moja kniha „150 citátov o úspechu a živote“. Myslím si, že tieto citáty mnohých západných mysliteľov sú veľmi cenným príspevkom na cestu ľudským životom. Jeden citát môže zachrániť mnoho rokov vášho života.
Našťastie, z jednej webovej stránky som dostal e-mail s oznámením, že potrebujem len sto dolárov, aby som si mohol dohodnúť rozhovor v rádiu. Použil som Google a našiel som RadioGuestList.com. Je to úžasná stránka, ktorá spisovateľom uľahčuje možnosť dostať sa k interview v rádiu. Môj prvý rozhovor bol s Hollis v HollisChapmanShow, 2. marca 2012. Hollis bola naozaj úžasná a veľmi nápomocná.
Cesta úspechu

Myslím si, že najväčším skutočným výdobytkom západnej civilizácie je to, čomu hovorím „Cesty úspechu“. V západnom svete je vopred pripravená cesta pre každého, kto chce uspieť. Niektorí vykročia, urobia dva kroky, a potom sa vzdajú. Iní kráčajú desiatky kilometrov. Mnohí kráčajú stovky kilometrov … Ale všetci majú šancu a môžu vykročiť na svoju cestu úspechu. Ako spisovateľovi – aj keď nepatrím do západného sveta – sa mi dostalo nasledovného:
1 – Bezplatné katalógy článkov: publikovali moje články a v týchto katalógoch môže svoje články publikovať každý.
2 – Mnoho mojich článkov bolo z týchto katalógov prevzatých a znovu publikovaných.
3 – Fóra sú veľmi dobrým miestom na rozvoj nápadov a získanie spätnej väzby.
4 – Samovydávanie: Mal som možnosť vydávať svoje knihy bez platenia akýchkoľvek poplatkov.
5 – E-knihy: Mal som možnosť vydávať svoje e-knihy bez platenia akýchkoľvek poplatkov.
6 – Sociálne médiá.
7 – Rozhovory v rádiu: Existujú stránky ako RadioGuestList.com, ktoré spisovateľom uľahčujú cestu k rozhlasovým reláciám.

